Document ID: 32005D0813

KOMISIJAS LĒMUMS
(2005. gada 15. novembris),
ar kuru groza I un II pielikumu Lēmumam 2002/308/EK, ar ko izveido apstiprināto zonu un apstiprināto saimniecību sarakstu attiecībā uz vienu vai vairākām vīrusu hemorāģiskās septicēmijas (VHS) un lašu infekciozās hematopoētiskās nekrozes (IHN) zivju slimībām
(izziņots ar dokumenta numuru K(2005) 4394)
(Dokuments attiecas uz EEZ)
(2005/813/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1991. gada 28. janvāra Direktīvu 91/67/EEK, ar ko nosaka dzīvnieku veselības prasības, kas regulē akvakultūras dzīvnieku un produktu laišanu tirgū (1), un jo īpaši tās 5. un 6. pantu,
tā kā:
(1)
Ar Komisijas Lēmumu 2002/308/EK (2) izveido apstiprināto zonu un apstiprināto saimniecību sarakstu, kas atrodas zonās, kas nav apstiprinātas attiecībā uz atsevišķām zivju slimībām.
(2)
Itālija ir iesniegusi pamatojumu zonu apstiprināšanai attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN) atsevišķām zonām, kas atrodas šīs valsts teritorijā. Iesniegtie dokumenti liecina, ka šīs zonas atbilst Direktīvas 91/67/EEK 5. panta prasībām. Līdz ar to tās atbilst apstiprinātas zonas statusam un ir iekļaujamas apstiprināto zonu sarakstā.
(3)
Somija ir iesniegusi pamatojumu zonu apstiprināšanai attiecībā uz vīrusu hemorāģisko septicēmiju (VHS) un infekciozo hematopoētisko nekrozi (IHN) tiem šīs valsts apgabaliem, uz kuriem neattiecas īpašie slimības apkarošanas pasākumi, kas ieviesti pēc VHS uzliesmojumiem dažos piekrastes apgabalos. Pēc Komisijas dienestu un Somijas pārstāvju tikšanās 2005. gada 5. jūlijā Somija anulēja savu pieteikumu no VHS brīvas zonas statusa saņemšanai piekrastes zonās. Iesniegtie dokumenti liecina par to, ka attiecībā uz IHN - visa teritorija - un attiecībā uz VHS - Somijas teritorijas kontinentālās daļas - atbilst Direktīvas 91/67/EEK 5. pantā izvirzītajām prasībām. Šīs Somijas daļas tādējādi drīkst pretendēt uz apstiprinātas zonas statusu attiecībā uz VHS un IHN, tādēļ tās ir jāietver apstiprināto zonu sarakstā.
(4)
Tā kā atsevišķu Somijas ūdens sateces baseinu iztekas atrodas Krievijā, Somijai ir jāuztur augsts uzraudzības līmenis šajos sateces baseinos atbilstīgi ar Komisijas Lēmumu 2003/634/EK (3) apstiprinātajai uzraudzības programmai, tiklīdz kā ir piešķirts apstiprinātas zonas statuss.
(5)
Austrija, Francija, Vācija un Itālija ir iesniegušas pamatojumu, lai šo valstu teritoriju neapstiprinātās zonās dažām saimniecībām varētu piešķirt apstiprinātas saimniecības statusu attiecībā uz VHS un IHN. Iesniegtie dokumenti liecina, ka šīs saimniecības atbilst Direktīvas 91/67/EEK 6. pantā izvirzītajām prasībām. Šīs saimniecības tādējādi drīkst pretendēt uz apstiprinātas saimniecības statusu neapstiprinātā zonā, un tādēļ tās ir jāietver apstiprināto saimniecību sarakstā.
(6)
Itālija ir ziņojusi, ka IHN ir konstatēta divās saimniecībās, kuras iepriekš uzskatīja par brīvām no šīs slimības. Tomēr šajās saimniecībās nav konstatēts VHS. Tādēļ šo saimniecību nosaukumi ir jāsvītro no Lēmuma 2002/308/EK, kurā tās tika minētas kā no IHN brīvas saimniecības.
(7)
Tādēļ Lēmums 2002/308/EK ir attiecīgi jāgroza.
(8)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmumu 2002/308/EK groza šādi.
1)
Tā I pielikumu aizstāj ar šā lēmuma I pielikuma tekstu.
2)
Tā II pielikumu aizstāj ar šā lēmuma II pielikuma tekstu.
2. pants
Šis lēmums ir adresēts dalībvalstīm.
Briselē, 2005. gada 15. novembrī

Labels: 0
18
6